**Ammattikorkeakoulun ohjaussuunnitelma ja yksilöidympi ohjauksen vuosikello**

**Marcella Puranen**

**AMMATTIKORKEAKOULUSSAKIN TARVETTA LAAJA-ALAISELLE OPINTOJEN OHJAUKSELLE**

Laki (2003/351) määrittelee ammattikorkeakoulujen tehtäväksi antaa korkeakouluopetusta ammatillisiin asiantuntijatehtäviin, tukea yksilön ammatillista kasvua ja harjoittaa soveltavaa tutkimus- ja kehitystyötä. Lisäksi ammattikorkeakoulujen tehtävänä on antaa ja kehittää aikuiskoulutusta työelämäosaamisen ylläpitämiseksi ja vahvistamiseksi. Asetus nostaa ohjauksen keskeiseksi opettajan vastuualueeksi todeten päätoimisen opettajan tehtäviksi opetus- ja ohjaustyön. Oulun seudun ammattikorkeakoulussa (Oamkin) ohjaus sitoutetaan koko henkilöstön tehtäväksi ja ohjaussuunnitelmat määritellään osaksi Oulun seudun ammattikorkeakoulun laadunvarmistusta.

Oamk on noin 8 000 opiskelijan ja 800 työntekijän yhteisö, jonka koulutusyksiköt sijaitsevat Oulussa, Oulaisissa ja Raahessa. Oulussa yksiköt ovat sijoitettuna neljälle eri kampukselle. Kulttuurialan yksikkö ja tekniikan yksikkö toimivat samalla kampuksella, sosiaali- ja terveysalan yksikkö, luonnonvara-alan yksikkö sekä liiketalous toimivat kukin omalla kampuksellaan. Yksiköiden sisällä jakaudutaan edelleen koulutusohjelmittain kuten oman työyhteisöni, kulttuurialan yksikössä, musiikin, tanssinopettajan ja viestinnän koulutusohjelmiksi. Nämä koulutusohjelmat jakautuvat vielä suuntautumisvaihtoehdoiksi. Musiikin koulutusohjelmassa toimivat pop ja jazzmusiikin, musiikkipedagogin, kirkkomusiikin sekä muusikon suuntautumisvaihtoehdot. Tanssinopettajan koulutusohjelmassa opiskellaan seura- ja kilpa-tanssin, baletin, kansantanssin ja showtanssin suuntautumisvaihtoehdoissa. Viestinnän koulutusohjelmassa opetusta annetaan journalismin, kuvallisen viestinnän ja mediatuottamisen suuntautumisvaihtoehdoissa. Kulttuurialan yksikön koulutusohjelmilla ei ole keskenään yhtenäistä ohjaussuunnitelmaa tai toimintamallia. Vain viestinnän koulutusohjelmassa toimii opinto-ohjaaja. Musiikin ja tanssinopettajan koulutusohjelmissa ohjauksen päävastuu on suuntautumisvaihtoehtovastaavilla.

Korkeakoulujen koulutusrakenteita, palveluita ja toimintamalleja kehitetään jatkuvasti. Kuitenkin ohjaus- ja neuvontapalveluiden kehittäminen ja ohjauksen käsitteen avaaminen on saanut vain vähän huomiota. 2000-luvulla ohjauksen tarpeet on tunnistettu sekä kansainvälisellä, kansallisella kuin alueellisella tasolla ja Opetus- ja kulttuuriministeriö on tukenut useita kansallisia korkeakoulujen ohjauksen kehittämisprojekteja.

Nummenmaa ja Lairio (2005, 10) toteavat korkea-asteen ohjauksen olevan laajasti ymmärrettävä toiminta, jossa on kyse ydinprosessien sekä opiskelijan opiskelu-, oppimis-, ja asiantuntijuuden kehittymisprosessien yhteensovittamista. Käytännön toimintana opintojen ohjaus on erilaisten ohjaus- ja neuvontapalveluiden ja toimijoiden moniääninen verkosto, jonka hahmottaminen on opiskelijalle vaikeaa ja voi siten jäädä näkymättömäksi.

Ammattikorkeakoulujen tavoitteeksi asettamat monialaisuus, kansainvälisyys, yksiköiden välinen liikkuvuus, uusien koulutusohjelmien luominen, keskeyttämisen vähentäminen, sidosryhmäyhteistyö sekä vetovoima vaativat toteutuakseen monipuolista yhteistyötä ja monitahoisia toimia. Opettajan roolin muuttuessa enemmän tutoriksi, oppimisprosessin ohjaajaksi, on johtanut siihen, että myös opinto-ohjaus on tullut osaksi opettajan työtä. (Helakorpi & Olkinuora 1997, 137).

Vuonna 2001 tehdyssä korkeakouluneuvoston opintojen ohjauksen arviointiraportissa todetaan korkeakoulujen ratkaisujen opintojen ohjauspalvelujen organisoinnissa vaihtelevan. Osa painottaa keskitettyjä, osa hajautettuja ratkaisuja, osa on rakentanut ohjauspalvelut opettajatuutoroinnin varaan ja osa katsoo ohjauksen hoituvan opetustilanteissa.

Oamkissa toimintaa ohjaa kaksi ydinprosessia TKI-toiminta sekä Opetus ja oppiminen. Näitä tukevat osaprosessit. Opetuksen ja oppimisen yksi osaprosessi on *Opintojen ohjaus.* Tämä osaprosessi määrittelee ohjauksen tarkoituksen ja tavoitteet. Oppilaitoksen strategian ja kehittämissuunnitelman pedagogisiin linjauksiin on sisällytetty oppimisen ja opintojen ohjauksen keskeiset pääperiaatteet ja kehittämissuunnat. Tällä hetkellä ohjauspalveluiden saatavuus ja työnjako Oamkin eri yksiköiden välillä sekä myös yksikön sisällä vaihtelee. Tähän haasteeseen olen osaltani vastannut omalla kehittämistehtävälläni, joka jakautuu kahteen osaan. Oamkin yksiköiden **yhteisen** **ohjaussuunnitelman laadinta** sekä **ohjauksen vuosikello** kulttuurialan yksikön lehtorille, jolle on määritelty suuntautumisvaihtoehdon ohjausvastuu musiikin koulutusohjelmassa.

**OPPILAITOKSEN YHTEISET LINJAUKSET MÄÄRITELLÄÄN YLEISELLÄ OHJAUSSUUNNITELMALLA**

**Ohjaussuunnitelma**. Syksyllä 2011 Oamkissa aloitettiin yhteisen ohjaussuunnitelman laatiminen, johon osallistuin osana omaa kehittämistehtävää. **Oamkin yhteinen ohjaussuunnitelma** sisältää ohjauksen määrittelyn, periaatteet sekä menetelmät. Keskeisenä osana kuvataan ohjauksen toteuttaminen opintojen alkuvaiheesta opintojen jälkeiseen aikaan. Suunnitelmassa kuvataan myös ohjauksen tavoitteet, toimenpiteet sekä aikataulu. Ohjaussuunnitelmassa nostetaan esiin yksiköiden resurssit ja työnjako sekä ohjauksen kehittäminen ammattikorkeakoulussa.

Omalta osaltani ohjaussuunnitelman toteuttamisessa pohdin miten sisältö saadaan sellaiseksi, että se vastaa kaikkien yksiköiden ja koulutusohjelmien ohjauksen tarvetta ja kysyntää. Halusin ohjaussuunnitelmaan nostettavaksi kuvauksen siitä, miten Oamkissa otetaan huomioon erityistä tukea tarvitsevat opiskelijat. Yhteisenä haasteena ohjaussuunnitelman tekijöillä on ollut sisältöjen määrittely sekä niiden konteksti Oamkin tavoitteisiin. Yhteisen ohjaussuunnitelman tekeminen on haasteellista ja näin laajalle ryhmälle suunnitelmaa ei voi laatia kovin yksityiskohtaisesti. Jokaisessa yksikössä ja koulutus-ohjelmassa on erilainen ohjaustarve yksikön koosta ja opiskelijamateriaalista riippuen. Myös yksiköiden toimijat ja ohjausresurssien käyttö ovat erilaisia eri koulutusohjelmissa. Tärkeä rooli tässä vaiheessa ohjaussuunnitelman laatimisella on tehdä näkyväksi ohjauksen monialaisuus ja kartoittaa ammattillisen ohjaukseen tarve.

Ojanen (1990) on jo aikanaan todennut, että ohjaajilla on erilaisia taustoja ja kokemuksia ja he toimivat ammatillisen kehityksen eri tasoilla, heidän näkemys omaan työhön, itseensä ja opiskelijoihin vaihtelevat. Opiskelijat ja ohjaajat eroavat myös kyvyissä analysoida probleemia, käyttää erilaisia ratkaisukeinoja ja sovittaa niitä oikeisiin tilanteisiin. Keskeinen kysymys ohjaussuunnitelman laadinnassa ja sen täytäntöön-panossa on se, miten lisätään keinoja, joilla opiskelija kohtaa oikeanlaisia, relevantteja tavoitteita omaan oppimiseen ja etenemiseen.

Yhteistä ohjaussuunnitelmaa täydentävät ja tukevat yksiköiden omat ohjaussuunnitelmat. Ohjaus-suunnitelmien yksilöllisyyteen vaikuttavat tekijä on yksiköiden erilaiset opetustarjonnat sekä opiskelijamäärä ja ryhmien koko. Yksi oleellinen asia, joka määrittelee ohjauspalveluita ja niiden tarjontaa, on opiskelijoiden heterogeenisuus. Entistä suurempi opiskelijamäärä tulee opiskelemaan aikaisempien oppimiskokemusten, työelämän ja pitkäaikaisen alan harrastuneisuuden kautta, jolloin heillä on vahva ammatillinen tausta. Myös ohjausresurssien määrä yksikössä vaikuttaa ohjauksen toteuttamiseen. Tähän liittyi kehittämistehtäväni toinen osuus.

**VUOSIKELLO AUTTAA KONKREETTISEN OHJAUKSEN TOTEUTTAMISESSA**

**Vuosikello.** Toteutin ohjauksen vuosikellon pop ja jazzmusiikin suuntautumisvaihtoehtoon. Kehittämistehtävän idea syntyi pop ja jazzmusiikin lehtorin toiveesta saada konkreettinen työkalu ohjauksen toteuttamiseen. Henkilöllä ei ollut aiempaa ohjauskokemusta, joten edellinen vuosi ohjaustehtävien osalta oli ollut haastava. Halu auttaa opiskelijaa etenemään opinnoissaan tavoitteellisesti, vaatii se suunnitelmallista ohjausta ja neuvontaa. Helakorven ja Olkinuoran (1997) mukaan ammattikorkeakoulujen opintojen ohjauksen keskeisiä tehtäviä on avustaa ja palvella potentiaalisia ja jo olemassa olevia opiskelijoita ura- ja koulutussuunnitelmien tekemisessä koko opintopolun ajan.

Myös tämän tyyppisistä ohjaustilanteista ohjaaja oli pyrkinyt itse selviytymään. Ohjaustyössä on tiedostettava teorian, normien ja käytännön vuorovaikutus. Opiskelijan tukemisessa tärkeää on muun muassa metataitojen harjoituttaminen, voimaantumisen tukeminen ja opiskelijan kohtaaminen yksilönä. Ohjausprosessissa tulee kiinnittää huomiota ohjausprosessin aloittamiseen, sen kuljettamiseen sekä ajankäyttöön ja hallintaan. (Pekkari 2006.)

Mietin vuosikellon mallia pitkään, miten siitä tulisi käytännöllinen ja työn tilaajalle tarkoituksenmukainen. Sen tuli olla myös helposti päivitettävissä. Vuosikellon suunnittelussa tarkastelin kulttuurialan yksikön työntekijöille määriteltyjä TNO –tehtäviä suhteessa asiantuntijuuteen sekä resursseihin. Koska itse en toimi musiikin koulutusohjelman puolella, tutustuin aluksi heidän käytännön ohjaustyöhön sekä opetus-suunnitelmiin. Tämä oli tärkeää, sillä huomasin, että musiikin ja viestinnän (jossa itse toimin) TNO –palvelut eivät vastanneet ollenkaan toisiaan. Vuosikellosta syntyi taulukko, jossa määrittelen tehtävän, tekijän, ja toimenpiteet. Vuosikellon avulla suuntautumisvaihtoehtovastaava osaa ohjata opiskelijan tarvittaessa oikeiden palveluiden äärelle ja jakaa näin ohjauksellista vastuuta muiden toimijoiden kanssa. Ala olevassa taulukossa on nähtävillä muutamasta ote, miten olen kuvannut eri ohjaustilanteiden toimintamahdollisuuksia. Vuosikello sisältää kuvaukset koko opintopolun ajan 1. vuodesta opintojen päättymiseen. Olen kuvannut niin opinnäytetyön ohjauksen kuin ammatillisen kasvun ohjaamisen. Vuosikellossa on määritelty suuntautumisvaihtoehtovastaavalle ne tahot, joihin otetaan yhteyttä tarvittaessa, tai pyritään ohjaamaan opiskelijaa muun ohjaustahon piiriin. Tällaisia ovat esimerkiksi opiskelijaterveydenhuolto tai opintotukilautakunta. Vastaavasti vuosikelloon on koottu yhteen Oamkin toimintamalli esimerkiksi kriisi- tai opiskelijan hoitoonohjaus päihdekäytössä.

|  |  |  |  |
| --- | --- | --- | --- |
| **TEHTÄVÄ** | **”OPAS”** | **TOIMINTAMALLI** | **HUOMIOITA** |
| 1. **VUOSIKURSSI**

**SISÄLLÖLLINEN** |  |  |  |
| Tervetuloa taloon! Orientaatioviikko | sv-vastaava, muut musiikin opettajat, muu henkilöstö yksikössä | * toimitaan suunnitellun aloitusviikon ohjelman mukaan
* tutustumista taloon, henkilöstöön, opiskelijakavereihin ja toimintaan
* mukaan viikolle pakollisten aineiden opetusta sopivassa määrin
* opintotoimiston palvelut – opintotoimisto esittäytyy
 | * koordinointivastuu ko-vastaavalla
* Sv-vastaava vastaa oman ryhmän aloitusviikon ohjelmasta ja toteuttamisesta
* muista tilavaraukset
* opintososiaaliset asiat – opintotoimisto
* todistukset opintotoimisto
 |
| Tietotekniset laitteet ja niiden käyttö | tietotekniikan lehtori | * tunnusten tekeminen
* käytönopastus
* Oamkin tekniset työkalut: Intra (Oiva), Asio, Optima, sp Office jne
* korostetaan näiden merkitystä opintojen etenemisen suhteen
 | * opetustunneilla + näistä ohjausvastuu koko ajan tekniikanopettajalla ja IT-palvelulla
* kerrataan ryhmätapaamisessa lukuvuoden aikana
 |
| Yksilöohjaus | sv-vastaavamuut henkilöt, joita aihe koskee (muita tapaamisia tarpeen mukaan), kutenkv-koordinaattori,opintotoimistoaineenopettaja | * tutor-kysymykset: **MINÄ**:
* millainen olen? Mitä kohti olen menossa?
* millaisia tulevaan ammattiin liittyviä vahvuuksia sinulla on?
* mitä kehittämishaasteita tähän liittyen?
* miten opit parhaiten?
* miten sovitat opintosi muuhun toimintaasi?
* **TULEVAISUUS, TULEVAISUUDEN AMMATTI**
* mitä osaamisvaatimuksia sv:ssa on? mikä on ammattisi titoperusta, entä arvot ja eettiset periaatteet? Miten ne itselläsi näyttäytyy?
* Uraodotuksesi?
 | * 1. tapaaminen heti opintojen alussa
* 2. tapaaminen, jossa kartoitetaan tutoresitteen mukaan

suositellaan osallistumista myös aiempien vuosikurssien harjoittelu- ja opinnäytetyö seminaareihin* ESIM. SIIRRYTTÄESSÄ TOISELLE LUKUVUODELLE 🡪 TARKASTETAAN MYÖS ETENEMINEN

ohjattava sopii tapaamisajan erikseen* muita tapaamisia tarpeen mukaan 🡪 ei välttämättä sv-vastaava, vaan se johon konteksti liittyy, kuten opintotukiasiat, vaihtoon lähteminen 🡪 kv-koorinaattori jne.

voidaan toteuttaa verkon välityksellä, tai Optima/sähköposti |

**HAASTEITA RIITTÄÄ EDELLEEN**

Haasteena ohjauksen kehittämiseen ammattikorkeakoulussa on työnjako, ohjauksen asiantuntijuus ja resurssit. Kuten Nummesmaa ym. (2005) toteavat, opetus- ja hallintotehtävissä työskentelevät kohtaavat opiskelijan opintopolun eri vaiheiden kysymyksiä ja heiltä odotetaan aktiivista ohjausta ja neuvontaa. Tämä toisaalta tukee ajatusta ohjausvastuun kuulumisesta kaikille ja oikein toteutettuna se tukee henkilöstön jaksamista. Ohjaussuunnitelmien ja vuosikellon myötä ohjaustarpeiden määrittely on tullut paremmin näkyväksi. Yksiköiden välinen yhteistyö lisääntyy opetuspuolella, mutta yhtenäisten ja tasapuolisten TNO –palveluiden kaikille opiskelijoille vaatii sitoutumista yhteisiin tavoitteisiin. Toimiva ohjaus vaatii yhteistyötä ja vuorovaikutusta niin yksiköiden sisällä kuin niiden välillä.

Opetuksen, oppimisen ja ohjauksen keskeisimmät kohteet ovat asiantuntijuuden kehittäminen sekä ammatillisen kasvun tukeminen. Opiskelijan asiantuntijuuden vahvistamisessa oman alan opetushenkilöstö on ammattitaitoinen ja asiantunteva. Vastaavasti ammatillisen kasvun tukemiseen tarvitaan ohjausalan ammattilaista. Varsinkin vuosikellon suunnittelussa nousi esiin erilaisten ohjausmenetelmien, kuten verkko-ohjauksen tai ryhmäohjauksen käyttö ohjaustilanteessa. Verkko-ohjauksen lisääminen on todennäköisesti helpompi toteuttaa pop ja jazzmusiikin suuntautumisvaihtoehdossa, kuin ryhmäohjauksen lisääminen. Tämä siksi, että musiikin puolella ei ole varsinaisia opiskelijaryhmiä, vaan he opiskelevat omaa instrumenttia yksilöllisesti. Ryhmäopetustunteja on vain muutamia vuodessa, jolloin ryhmäytymistä ei pääse syntymään. Varsinaisia opetustunteja toteutetaan verkko-oppimisympäristössä, jolloin sen käyttöönottoa kannattaa harkita myös ohjaukselliseen toimintaan. Ohjausmenetelmien monipuolisuudella ja tarkoituksenmukaisuudella pystytään parantamaan ohjauksen toimivuutta ja vastaamaan ammattikorkeakoulun asettamiin laatumittareihin.

Kuten Pekkari (2006) toteaa, ohjauksen eri toimijoiden yhteinen kieli, käsitteet ja tulkintatavat edistävät moniammatillisen ja eri hallinnonalojen edustajien välisen yhteistyön onnistumista. Hyvät toimintaedellytykset takaavat ohjauksen riittävän saatavuuden ja vaikuttavuuden.

**LÄHTEET**

Ammattikorkeakoululaki (351-2003)

KKA: Opintojen ohjaus ei aina kohtaa opiskelijoiden tarpeita. Luettu 3.5.2012. <http://www.minedu.fi/OPM/Tiedotteet/2001/9/kka_opintojen_ohjaus_ei_aina_kohtaa_opiskelijoiden_tarpeita?lang=fi>

Helakorpi, S. & Olkinuora, A. 1997. Asiantuntijuutta oppimassa. WSOY. Porvoo.

Nummenmaa, A. & Lairio, M. & Korhonen, V. & Eerola, S. 2005. Ohjaus yliopiston oppimisympäristössä. Yliopistopaino, Tampere.

Ojanen, S. 1990. Ohjausprosessi opettajankoulutuksessa. Helsingin yliopiston Lahden tutkimus- ja koulutuskeskus. Täydennyskoulutusjulkaisuja.

Pekkari, M. 2006. Ohjauskeskustelu nuorten lukio-opintojen ja uran pohdinnan tukena. Tampereen Yliopisto.